轂轂
作者：郭祥正
朝代：宋

paragraphs: 轂轂復轂轂，怪禽安用啼。
杏花已爛漫，月色正相宜。
提壺取新酒，酌我金屈巵。
行恐風雨來，亂紅辭舊枝。
尚恨碧城鏁，阻邀白雪姬。
耳邊無清歌，素飲方自怡。
爾何騁鳴聲，彈射不肯飛。
初亦厭爾聒，既久不復疑。
但能怖愚俗，又足驚童兒。
天翁造爾軀，無乃私自欺。
爪吻異鵰鶚，安能司禍機。
又不似羣烏，凶報吉亦隨。
白日竄深棘，夜鳴殊不棲。
勸爾勿轂轂，鳳凰倏來儀。